  Виталий Пронин Чингыли берпуметӥзэ жингыртоз республикаысьтымы 522 дышетон заведениын. Котькудаз ик югдурез чаклалозы полицейскойёс.МВД-ысь быдэ вуымтэосын ужанъя ёзлэн кивалтӥсез Светлана Селёва верамъя, выпускникъёсты эрказ лэзьыны дӥсьтоно ӧвӧл. Уго азьвыл аръёс возьмато: йыртэман-аляктон учыръёс луыны быгатозы.- Жаляса верано, тӧдьы айшетъёсын, дэремъёсын нылъёс но пиос бер ӝытозь пусйыны дасесь та нуналэз, - шуэ Светлана Юрьевна. - Ижын ӝыт пал соос кыстӥсько ни паркъёсы, тымет дуре. Анай-атайёс ӵемысь соос сярысь вунэто.Но таин ӵош тодын возёно: быдэ вуымтэослы гужемзэ 23 часлэсь бер урамын калтыртыны уг яра. Берпуметӥзэ гырлы шуккиськон нуналэ но полицейскойёс нокинлэн кузяз уз ветлэ. «Йыромем» выпускникъёслэн анай-атайёссы кыл кутон улэ кыскемын луозы, соослы 500 манетозь тыриськон тупатыны луэ.- Со сяна, Югдурез утёнъя министерство Кун Кенеше ӵектонэн потӥз: 25-тӥ мае, 1-тӥ июне но 1-тӥ сентябре республикаын кудӟытӥсь юонъёсын вуз карыны лэзёно ӧвӧл, - пусъе С. Селёва. - Депутатъёс таин соглаш карисько. Бен, та вакытлы кулэ документъёс дасямын ӧвӧл, соин ик дышетскон ар пумын вуз карисьёсты «кортнаны» уз луы на. Но 1-тӥ сентябрёзь та малпан улонэ, оло, пыӵалоз ни.Кудӟытӥсь юонъёсын вуз карон алэмын луоз эшшо куд-ог шулдыръяськонъёс дыръя, кылсярысь, Ижлэн нуналаз, Егитъёслэн нуналазы. Таиз курон тупатэмын трос калык люкаськон интыысь 500 метрлэсь матысь вуз карон интыос понна гинэ.Но одӥгзэ вуз карисьёс котьку тодазы возьыны кулэ: быдэ вуымтэослы кудӟытӥсь юонъёс, тамак вузаны уг яра!Элина Васильева. Теги: Полиция  